MEABHRÁN MÍNIÚCHÁIN

1.COMHTHÉACS AN TOGRA

Foras agus cuspóirí an togra

I ngeall ar an ngéarchéim mharthanach airgeadais agus eacnamaíoch, tá brú ar acmhainní airgeadais náisiúnta agus na beartais is gá do chomhdhlúthú fioscach á saothrú ag na Ballstáit. Sa chomhthéacs sin, tá sé ríthábhachtach don infheistíocht i bhfás agus i bpoist a áirithiú go ndéanfaí na cláir a fhaigheann tacaíocht ó Chistí Struchtúrtha agus Infheistíochta na hEorpa (CSIE) a chur chun feidhme go rianúil.

Is minic a bhíonn cur chun feidhme na gclár dúshlánach, de thoradh na bhfadhbanna leachtachta atá ann de dheasca comhdhlúthú fioscach. Is amhlaidh atá go háirithe i gcás na mBallstát sin is mó atá thíos leis an ngéarchéim agus a fuair cúnamh airgeadais faoi chlár coigeartaithe.

Lena áirithiú go leanfaidh na Ballstáit sin de chláir CSIE a chur chun feidhme ar an talamh agus cistí a dháileadh ar thionscadail, ceadaítear don Choimisiún, le hAirteagal 24 de Rialachán (AE) Uimh. 1303/2013 ó Pharlaimint na hEorpa agus ón gComhairle an 17 Nollaig 2013, íocaíochtaí ardaithe ('breisiú') a dhéanamh ón 1 Eanáir 2014 go dtí an 30 Meitheamh 2016 leis na tíortha sin a bhí ag tairbhiú de chúnamh airgeadais tar éis an 21 Nollaig 2013.

Bhí cúig thír incháilithe don fhoráil maidir le breisiú sa tréimhse thuasluaite, eadhon, an Chipir, an Ghréig, Éire, an Phortaingéil agus an Rómáin.

Ina theannta sin, foráiltear le hAirteagal 120 de Rialachán (AE) Uimh. 1303/2013, gurb é 85 %, in ionad an ráta 50 % is infheidhme maidir leis na réigiún atá níos forbartha, an tuasráta cómhaoinithe a bheidh ann, ón 1 Eanáir 2014 go dtí an 30 Meitheamh 2017, ar leibhéal gach tosaíochta i gcomhair na gclár oibríochtúil go léir a fhaigheann tacaíocht ó CFRE agus CSE sa Chipir. Tugadh an ráta eisceachtúil cómhaoinithe sin don Chipir mar gheall ar staid leochaileach an gheilleagair sa tír sin. Cabhraíonn sé le bearna a shárú idir tréimhse ina bhfuil riachtanais mhóra maidir le hinfheistíocht phoiblí ar lámh amháin, agus iarrachtaí leanúnacha maidir le comhdhlúthú fioscach ar an lámh eile, tríd an spás fioscach is gá a mhéadú le haghaidh infheistíochtaí a fhaigheann tacaíocht ó chistiú faoin mbeartas comhtháthaithe.

Le hAirteagal 24(3) agus le hAirteagal 120(3) de Rialachán (AE) Uimh. 1303/2013, ceanglaítear ar an gCoimisiún athbhreithniú a dhéanamh ar an dá fhoráil airgeadais sin agus, más gá, togra reachtach a dhéanamh, roimh an 30 Meitheamh 2016 ag féachaint le síneadh féideartha a chur leo.

Leis an togra reatha, cheadófaí don Choimisiún leanúint d'íocaíochtaí ardaithe a dhéanamh le haon Bhallstát a bheadh ag tairbhiú de chúnamh airgeadais tar éis an 30 Meitheamh 2016 i leith na tréimhse a mbeidh sé faoin sásra tacaíochta sin, gan an leithdháileadh foriomlán ó CSIE a mhodhnú sa tréimhse 2014-2020. Thairis sin, leis an togra, cheadófaí don Chipir an tuasráta cómhaoinithe 85% a chur i bhfeidhm maidir leis an gCipir go dtí tráth dúnta an chláir.

Leis na bearta sin, sholáthrófaí acmhainní breise airgeadais nó an tsolúbthacht bhuiséadach ba ghá lena néascófaí cur chun feidhme chláir CSIE ar an talamh.

Comhthéacs ginearálta agus forálacha atá i bhfeidhm i réimse beartais an togra

Le hAirteagal 24 de Rialachán (AE) Uimh. 1303/2013, foráiltear go bhféadfar, arna iarraidh sin ag Ballstát a raibh deacrachtaí sealadacha buiséadacha aige, .i. na tíortha sin a fuair cúnamh airgeadais faoi chlár coigeartaithe tar éis an 21 Nollaig 2013, íocaíochtaí eatramhacha a ardú 10 bpointe céatadáin os cionn an ráta cómhaoinithe is infheidhme maidir le gach tosaíocht i gcás CFRE, CSE agus an Chiste Chomhtháthaithe nó maidir le gach beart do CETFT agus CEMI, ar choinníoll go dtíolacfaidh an Ballstát iarratas comhfhreagrach. Tá feidhm ag an bhforáil seo faoi láthair go dtí an 30 Meitheamh 2016.

Foráiltear le hAirteagal 120(3) de Rialachán (AE) Uimh. 1303/2013 gurb é 85 %, in ionad an ráta 50 % is infheidhme maidir leis na réigiún atá níos forbartha, an tuasráta cómhaoinithe a bheidh ann, ón 1 Eanáir 2014 go dtí an 30 Meitheamh 2017, ar leibhéal gach tosaíochta i gcomhair na gclár oibríochtúil go léir a fhaigheann tacaíocht ó CFRE agus CSE sa Chipir.

Comhsheasmhacht le beartais eile de chuid an Aontais

Tá an togra comhsheasmhach le tograí agus tionscnaimh eile arna nglacadh ag an gCoimisiún Eorpach mar fhreagairt ar an ngéarchéim airgeadais.

2.BUNÚS DLÍ, COIMHDEACHT AGUS COMHRÉIREACHT

Bunús dlí

Le Rialachán (AE) Uimh. 1303/2013, sainítear na comhrialacha is infheidhme maidir le Cistí SIE. Ar bhonn phrionsabal na bainistíochta comhroinnte idir an Coimisiún agus na Ballstáit, tá forálacha sa Rialachán seo maidir leis an bpróiseas cláreagraithe chomh maith le socruithe chun bainistiú clár (lena náirítear bainistiú airgeadais), faireachán, rialú airgeadais agus meastóireacht a dhéanamh ar thionscadail.